
	ΠΑΝΕΛΛΗΝΙΑ ΟΜΟΣΠΟΝΔΙΑ ΑΠΟΣΤΡΑΤΩΝ ΣΤΡΑΤΙΩΤΙΚΩΝ 
(Π.ΟΜ.Α.Σ.)
Νόμιμα αναγνωρισμένο σωματείο με την υπ΄ αριθ. 11/2023 Διάταξη του Ειρηνοδικείου Καλλιθέας, 


καταχωρημένο στα βιβλία σωματείων του Πρωτοδικείου Αθηνών με αριθμό μητρώου 883
email: pomas.omospondia@gmail.com



ΑΝΑΚΟΙΝΩΣΗ - ΚΑΛΕΣΜΑ

Συναδέλφισσες και συνάδελφοι απόστρατοι των Ενόπλων Δυνάμεων.
Πρόσφατα η κυβέρνηση ψήφισε νόμο, με διατάξεις του οποίου η παροχή υγείας από τα στρατιωτικά μας νοσοκομεία εμπορευματοποιείται. Καλούμαστε να βάλουμε πιο βαθειά το χέρι στην τσέπη για να «βρούμε την υγειά μας», όταν και εφόσον βρούμε γιατρό διαθέσιμο, που η κυβέρνηση δεν τον έχει αποσπάσει ή μεταθέσει ή ο ίδιος δεν έχει παραιτηθεί, μη αντέχοντας άλλο την εντατικοποίηση και την απαξίωση. Η υποστελέχωση και υποχρηματοδότηση των στρατιωτικών μας νοσοκομείων, όπως κάθε δημόσιας δομής υγείας, απόρροια κατευθύνσεων και οδηγιών της ΕΕ που με τη πολιτική τους διαχρονικά εφαρμόζουν όλες οι κυβερνήσεις, οδηγούν τα νοσοκομεία μας σε απαξίωση και εν τέλει σε χέρια επιχειρηματικών ομίλων υγείας.    

Η ακρίβεια των προϊόντων, της ενέργειας, των καυσίμων και των φαρμάκων, αλλά και ο πληθωρισμός, έχουν γίνει η καθημερινότητά μας. Η 13η και 14η σύνταξη εξαφανίστηκαν κι αναζητούνται. Η εισφορά αλληλεγγύης (ΑΚΑΓΕ) και η προσωπική διαφορά στις συντάξεις μας ήρθαν κι έμειναν. Το επίδομα κοινωνικής αλληλεγγύης συνταξιούχων (ΕΚΑΣ) τελείωσε.  

Η πολεμική φρενίτιδα της ΕΕ και η προετοιμασία της για έναν ενδεχόμενο πόλεμο μέσα στα επόμενα 4 με 5 χρόνια, όπως δήλωσε ο ΓΓ του ΝΑΤΟ, άνοιξε την όρεξη των κυβερνήσεων των χωρών μελών της για την υφαρπαγή σημαντικών ποσών από τα ασφαλιστικά μας ταμεία, όπως φημολογείται.

Επειδή δεν μπορούμε να περιμένουμε από αυτούς που μας έφεραν σε αυτή την κατάσταση, να μας βγάλουν από αυτή την κατάσταση. Η εμπειρία μας τελικά, μάς έχει δείξει ότι πρέπει μόνοι μας να πάρουμε, ο λαός μας να πάρει, τις τύχες στα χέρια μας/του. 

Δεν μας μένει άλλος δρόμος, από τη συνέχιση του αγώνα. 
Απαιτούμε
· να επανέλθουν οι συντάξεις στα προ κρίσης επίπεδα,
· να κατοχυρωθεί, ρυθμιστεί και αποδοθεί η 13η και 14η σύνταξη σε όλες/όλους τις/τους συνταξιούχους/αποστράτους,
· να καταβληθούν άμεσα τα αναδρομικά σε όλες/όλους τις/τους συνταξιούχους, δίχως δικαστήρια και προαπαιτούμενα, για το 11μηνο 2015 – 2016, 
· να ενσωματωθεί η «προσωπική διαφορά» στις καταβαλλόμενες συντάξεις σε όλες/όλους τις/τους συνταξιούχους και να καταργηθούν οι αντιασφαλιστικοί νόμοι,

· να καταργηθεί η εισφορά αλληλεγγύης (ΑΚΑΓΕ), 

· για τις συντάξεις χηρείας: ενοποίηση του όρου απονομής παλαιών και νέων συντάξεων, απονεμόμενο ποσό το 100% όταν δεν υπάρχει άλλη σύνταξη και το 70% όταν υπάρχει δεύτερη σύνταξη, χωρίς καμία μείωση της σύνταξης του κληρονόμου, δυνατότητα επιλογής σύνταξης και κατάργηση του 6% της εισφοράς υπέρ ΕΟΠΥΥ από τον θανόντα, κατώτερη σύνταξη χηρείας η Εθνική σύνταξη (σήμερα 436,00 ευρώ).
· να επιστραφούν εντόκως από τα Μετοχικά Ταμεία των ΕΔ (ΜΤ) οι παρακρατήσεις του ν. 4093/12, από το 2015, και όχι μόνο από το 2021, 

· να καλυφθεί από το κράτος το σύνολο των απωλειών μέχρι σήμερα, των αποθεματικών όλων των Ταμείων (psi, χρηματιστήριο κτλ) που λεηλατήθηκαν διαχρονικά από τις κυβερνητικές πολιτικές όλων των ετών,
· να καλυφθούν άμεσα όλα τα κενά σε ιατρονοσηλευτικό προσωπικό σε όλες τις δομές υγείας των Ενόπλων Δυνάμεων και σε όλες τις δημόσιες δομές υγείας.
Τη Δευτέρα 16 Ιουνίου 2025 και ώρα 10.00΄, οι απόστρατοι δίνουμε, μαζικά και μαχητικά, το αγωνιστικό μας «παρών» στο κάλεσμα της συντονιστικής επιτροπής αγώνα των συνεργαζόμενων συνταξιουχικών οργανώσεων και ενώνουμε τη φωνή μας με τη δική τους, στην Παναττική συγκέντρωση κάτω από το Υπουργείο Εθνικής Οικονομίας και Οικονομικών.


Θα είμαστε όλοι εκεί.

Στον αγώνα αυτό οφείλουμε να δείξουμε και την αλληλεγγύη μας στον ηρωικό Παλαιστινιακό λαό που σφαγιάζεται από το κράτος δολοφόνο του Ισραήλ, είτε από σφαίρες είτε από λιμό, όπως και σε κάθε δοκιμαζόμενο λαό που χάνεται από ιμπεριαλιστικά χέρια. Είμαστε και θα παραμείνουμε άνθρωποι.
Καλλιθέα, Ιούνη 2025
Για το Διοικητικό Συμβούλιο

